EKH บวก 5% ลุ้นกำไร Q2 ฟื้นตัว รับอานิสงส์ฤดูฝนมาเร็วกว่าปกติ
EKH บวกเกือบ 5% ลุ้นกำไร Q2 ฟื้นตัว หลังมีผู้ป่วยใช้บริการเพิ่ม รับอานิสงส์ฤดูฝนมาเร็วกว่าปกติ ล่าสุด ณ เวลา 15.36 น. ราคาอยู่ที่ 5.30 บาท บวก 0.25 บาท หรือ 4.95% สูงสุดที่ 5.35 บาท ต่ำสุดที่ 5.05 บาท มูลค่าซื้อขายที่ 22.68 ล้านบาท โบรกฯ แนะ “ซื้อ” ชูเป้า 6.40 บาท
26 ก.ค. 2560

ผู้สื่อข่าวรายงานว่า ราคาหุ้นบริษัท เอกชัยการแพทย์ จำกัด (มหาชน) หรือ EKH ณ เวลา 15.36 น. ราคาอยู่ที่ 5.30 บาท บวก 0.25 บาท หรือ 4.95% สูงสุดที่ 5.35 บาท ต่ำสุดที่ 5.05 บาท มูลค่าซื้อขายที่ 22.68 ล้านบาท

ด้านบล.ฟินันเซีย ไซรัส แนะนำ “ซื้อ” EKH ด้วยราคาเป้าหมาย 6.40 บาท/หุ้น แนวโน้มผลการดำเนินงานในไตรมาส 2/60 เป็นต้นไปคาดว่าจะเห็นการฟื้นตัวที่ดีขึ้น โดยคาดว่ารายได้เริ่มกับมาเติบโตได้ในระดับ 5-8% จากช่วงเดียวกันของปีก่อน หลังจากที่ไตรมาส 1/60 ทำได้เพียงแค่ทรงตัว (รายได้ OPD เติบโตแต่ IPD หดตัวเนื่องจากมีปัญหาเรื่องการ Admit ผู้ป่วย)
อย่างไรก็ตาม ล่าสุดอัตรา Conversion Ratio ผู้ป่วย OPD เป็น IPD เริ่มกลับมาสู่ระดับปกติ (ราว 10 OPD ต่อ 1 IPD) นอกจากนี้ยังได้อานิสงส์จากฤดูฝนที่มาค่อนข้างเร็ว ในปีนี้ซึ่งเริ่มตั้งแต่เดือน พ.ค. ทำให้จำนวนผู้ป่วยกลับมาใช้บริการมากขึ้นอีกครั้ง